มุมมองของบริษัทหลักทรัพย์ เอเชียพลัส ระบุว่า ค่าเงินบาทที่แข็งค่าจะส่งผลอย่างไร
ค่าเงินบาทยังคงแข็งค่าอย่างต่อเนื่อง อยู่ที่ 30.425 บาทต่อดอลลาร์สหรัฐ โดยช่วงการซื้อขายนั้น ค่าเงินบาทของไทยได้แข็งค่าขึ้นไปถึง 30.37 บาทต่อดอลลาร์สหรัฐ โดยคาดว่าสาเหตุหลักที่ค่าเงินบาทแข็งขึ้น มาจากการไหลเข้าของเม็ดเงินเพิ่มเติม หลังจากที่ธนาคารกลางยุโรปได้ประกาศลดอัตราดอกเบี้ยนโยบาย

อ้างอิงจากโพสต์ทูเดย์ออนไลน์ มุมมองของบริษัทหลักทรัพย์ เอเชียพลัส ระบุว่า ค่าเงินบาทที่แข็งค่าจะทำให้กดดันการแข่งขันของผู้ส่งออก ถ้าหากค่าเงินบาทไทยหลุดกรอบในช่วง 30.5 บาท ก็มีโอกาสที่จะไปทดสอบที่ 30 บาทต่อดอลลาร์สหรัฐ ซึ่งคาดว่าธนาคารแห่งประเทศไทยจะต้องออกมาตรการแทรกแซงค่าเงินบาทไม่ให้แข็งค่าไปมากกว่านี้ โดยที่ผ่านมามาตรการของธนาคารแห่งประเทศไทยที่ได้ออกมาได้แก่

- ปรับหลักเกณฑ์มาตรการป้องปรามการเก็งกำไรค่าเงินบาท ในส่วนของยอดคงค้างบัญชีเงินฝากสกุลบาทของผู้มีถิ่นที่อยู่นอกประเทศ
- รายงานข้อมูลการถือครองตราสารหนี้ไทยของนักลงทุนต่างชาติให้ลึกขึ้นถึงระดับชื่อของผู้ได้รับผลประโยชน์แท้จริง เพื่อติดตามพฤติกรรมการลงทุนในตราสารหนี้ของนักลงทุนต่างชาติ

นอกจากนี้ เอเชียพลัสยังมีมุมมองว่า ธนาคารแห่งประเทศไทยอาจพิจารณาปรับลดดอกเบี้ยนโยบายลงมาอีก สอดคล้องกับ ING สถาบันการเงินจากเนเธอร์แลนด์ที่มองว่า อาจมีการปรับลดอัตราดอกเบี้ยนโยบายลงมาอีกในการประชุมคณะกรรมการนโยบายการเงิน (กนง.) ในวันที่ 25 กันยายน 2562

ค่าเงินที่แข็งค่ามากขึ้น ทำให้ส่งผลกระทบต่อภาคการส่งออกของไทยอย่างหนัก เนื่องจากไม่สามารถแข่งขันกับประเทศที่มีค่าเงินที่อ่อนค่ากว่าได้ เช่น ค่าเงินวอนเกาหลีใต้ ค่าเงินริงกิตมาเลเซีย ฯลฯ ถ้าหากส่งออกในสินค้าประเภทเดียวกัน โดย อุตตม สาวนายน รัฐมนตรีว่าการกระทรวงการคลังในขณะนั้น ได้กล่าวว่า ทางธนาคารแห่งประเทศไทยจะติดตามสถานการณ์นี้อยู่เช่นกัน
6.ข้อมูลการเงินรายบริษัท,4.ข่าวเศรษฐกิจและการเงิน